חיפושית הקליפה

300px|ממוזער|שמאל
חיפושית הקליפה (Scolytinae) הוא שם כולל למשפחת חרקים אשר המאפיין העיקרי שלה הוא תזונה שמקורה בקליפה או בשכבה החיצונית של עצים. חיפושית הקליפה נפוצה מאוד ביערות אירופה וצפון אמריקה. קיימים כ-6000 מינים של חיפושיות הקליפה ומתוכם כ-15 עד 20 מינים נחשבים למין אגרסיבי בעיקר כלפי משפחת עצי המחט כגון אורן, אשוח וגם בוקיצה, הגורמת לנזקים כלכליים ואקולוגים רבים עד כדי השמדת יערות.

מבנה ומחזור חיים
מבנה הגוף של חיפושיות הקליפה מותאם לסביבת המחיה והפעילות שלהן. השילוב של צורתן וגפיהן מסייע בחפירת רקמת העץ. הגוף קטן ובעל צורה גלילית ומאורכת עטוי בשריון קשה. אורכן נע בין 1 ועד 9 מ"מ. הגפיים קטנות וקצרות מאוד, וניתן להסיט אותן לאחור או לקפל אותן לתוך הגוף, וכך גם את המחושים. הלסתות גדולות כנדרש לצורך החפירה ברקמת העץ. העיניים שטוחות ומשערים כי הן מסייעות לראות בתנאי תאורה חלשים. הזחלים דמויי רימה, חסרי רגליים, ובדרך כלל לבנים עם קפסולת ראש כהה וקשה.

חיפושית הקליפה עוברת ארבעה שלבים של מחזור החיים: ביצה, זחל, גלם ובוגר, תקופת המעבר בין שלבי ההתפתחות תלויה במין ובטמפרטורת הסביבה. בשלב הראשון בוגרים קודחים במהלך הקיץ חור בקליפת העץ ומטילים את הביצים בשיפה שלו. הזחלים הבוקעים מן הביצים חיים בתוך העץ וניזונים מהרקמות החיות שמתחת לקליפה באמצעות קידוחים באורך 10 עד 15 ס"מ. תהליך זה גורם לעיתים קרובות למות העץ. בסוף שלב הזחל, נבנים תאים עבור הגלמים המשמשים כמחסה והגנה עבורם בתקופת החורף עד הפיכתם לבוגרים.

אקולוגיה
300px|ממוזער|שמאל|יער נגוע ומושמד בהרי ההארץ
כל סוגי חיפושית הקליפה ניזונים ומתרבים בין הקליפה לעץ. חלק מהן מעדיפות עצים חיים ובריאים וחלק מעדיפים עצים חולים גוססים או מתים. ברוב הסוגים מוגבל אזור הרבייה לחלק אחד של העץ, ענף, גזע או צוואר השורש. חלקם מתרבים בעצים של מין אחד בלבד, ואילו אחרים מסוגלים להתרבות במינים רבים של עצים. במצב הטבעי של היער, חיפושיות קליפת עץ מסייעות ומזרזות תהליכי מיחזור ופירוק של עץ מת וגוסס ובכך תורמות לחידוש היער. עם זאת, המינים המעטים והתוקפניים יכולים לפתח אוכלוסיות גדולות במהירות גבוהה הפולשות והורגות עצים בריאים עד כדי השמדת שטחי יער נרחבים.

אשוחית נורווגית היא מין העצים המושפע ביותר מחיפושיות הקליפה. בני האדם התערבו משמעותית ביערות האשוח של צפון ומרכז אירופה ונטעו אזורים נרחבים והומוגנים של עצים מסוג זה לצרכים תעשייתיים ומסחריים, ואלו מהווים בית גידול אידיאלי לחיפושיות הקליפה בעיקר בתקופות ארוכות של חום או בצורת. תהליכי ההתחממות הגלובלית גרמו התפשטות מהירה במיוחד של החיפושיות גם באזורי ההרים הגבוהים שבהם לא ניצפתה בעבר, ויצרה נזקים עצומים באזורים אלה.

עצים חלשים המותקפים על ידי חיפושית הקליפה מפרישים שרף דביק כמנגנון הגנה. עצים בריאים מייצרים מוהל או קוטלי חרקים במטרה לשתק או לעצור את מתקפת החיפושיות. החומרים המופרשים אוטמים את חורי הקידוח לוכדים את החרקים או פוגעים במערכת העיכול שלהם המקטינה את יכולתם לעבד את העץ הנגרס. למרות זאת כאשר התקיפה נעשית בכמויות גדולות הן מציפות את המערכת ואז אין בכוחם של מנגנוני הגנה אלה לסייע.

האויבים הטבעיים של חיפושיות העץ הן ציפורים האוכלות את הזחלים כגון הנקר, זבובים ממשפחת ארוכי הרגליים, צרעות בר או אקריות טפיליות האוכלות את הביצים ואת זחלי החיפושיות.
חלק מהסוגים של חיפושיות הקליפה מקיימות יחסים סימביוטים עם חיפושית האמברוזיה. חיפושיות אלה נושאות נבגי פטרייה במעיים שלהן, ומדביקות את העצים כשהן תוקפות אותם. החיפושית משחררת בתוך העץ נבגים של פטרייה זו ואלו מייצרים פרי המשמש למאכל על ידי חיפושיות הקליפה. תהליך זה יכול לאפשר לחיפושיות להיזון בעקיפין ממיני עצים נוספים עקב התלות בפטריות למזון ויכולתן של הפטריות להתגבר על חלק מההגנות הכימיות של הצמח.
300px|ממוזער|שמאל|מלכודת ביולוגית
על פי דווח של ה-BBC בשנת 2025, חיפושית הקליפות חיסלה מיליוני עצי אשוח ברחבי אירופה ואף הגיעה לבריטניה באמצעות רוחות מעל התעלה האנגלית. מדענים בריטים מנסים להפעיל שיטות שונות להדברת החיפושית אך תהליכי ההתחממות הגלובלית מחלישים את העצים ומקשים על השליטה בהתפשטות המזיקים. שימוש בחומרי הדברה או מלכודות ביולוגיות נמצאו כבלתי יעילות בעיקר באירועי התפרצות גדולים, ואף עלול לפגוע בחרקים אחרים המועילים להסדרה הטבעית של היער. נראה כי השיטה היעילה ביותר שמצאו היערנים להדברת המזיקים היא כריתה של עצים נגועים, סילוק מוקדי רבייה פוטנציאלית מקרקעית היער ואתרי האחסון של מנסרות תעשייתיות, ונטיעה חליפית של עצים שאינם רגישים לתקיפת החרק כגון אשור ואלון.

מין פולש
חיפושיות קליפת עץ הן בעלות השפעה משמעותית על תעשיית העץ. בצפון מערב אמריקה הושמדו מיליוני דונמים של יערות מחט כתוצאה מהתפרצות התפשטותן של החיפושיות. באירופה נצפה גידול של עשרות אחוזים בשטחי היער הנגוע ומאות מיליוני מטרים מעוקבים של עץ לשימוש תעשייתי נהרסו.,,

תהליך
חיפושיות קליפת עץ חודרות לעצים על ידי קידוח חורים בקליפה דרך הסדקים או הנקבוביות בהם משתמשים הצמחים לחילוף גזים. הזחלים מעכלים את הרקמות הפנימיות של העץ והשיפה ובכך גורמים לחנק של העץ באמצעות חסימת התפשטות המים והחומרים המזינים. חלק מן החיפושיות גם מסייעות בהפצת פתוגנים, ובכך פוגעות עוד יותר בעצים שהן מדביקות. בדומה לחרקים רבים אחרים, חיפושיות הקליפה פולטות פרומונים כדי למשוך בני משפחה. אלו נמשכים לעצים שכבר התיישבו על ידי חיפושיות קליפת עץ ובכך מזרזות את תהליך ההדבקה ובסופו של דבר למוות של העץ. סוגים אחרים נמשכים גם לאתנול הנוצר כתוצר לוואי של צמיחה מיקרוביאלית ברקמות מתות של העצים.

העלייה בסחר הבינלאומי המלווה בשימוש במכלי עץ לאחסון, סייעו למינים רבים של חיפושיות קליפה להתפשט ברחבי העולם. בין היתר גם מכיוון שהם בעלי יכולת הסתגלות גבוהה ויכולים להתפשט במהירות בסביבות חדשות. השגשוג בהתפשטות ההדבקה של חיפושיות הקליפה קשור ישירות לעלייה בטמפרטורות בהשפעת ההתחממות הגלובלית, כלומר סביר להניח שתדירותן תגדל ככל שהטמפרטורות יעלו. העלייה בטמפרטורות מספקות תנאים אופטימליים לגדילת הזחלים, ומפחית את זמן ההתפתחות הדרוש לזחלים כדי להפוך לבוגרים מ-8-9 שבועות ל-6–7 שבועות. בנוסף, עונת הרבייה של החיפושית מתארכת, ומאפשרת הגדלה של מספר הדורות בשנה.

לקריאה נוספת
 Nordhaus, Hannah. Bark Beetle Outbreaks in Western North America: Causes and Consequences. University of Utah Press: Salt Lake City, 2009. 
 Sabine Grüne: Handbuch zur Bestimmung der europäischen Borkenkäfer. Verlag M. & H. Schaper, Hannover 1979, .

קישורים חיצוניים

 https://www.researchgate.net/publication/270451584_Evolution_and_Diversity_of_Bark_and_Ambrosia_Beetles
 https://web.archive.org/web/20210629224820/https://www.uidaho.edu/-/media/UIdaho-Responsive/Files/Extension/topic/forestry/ID26-Everything-you-wanted-to-know-about-bark-beetles.pdf
 https://www.researchgate.net/publication/269276793_Better_today_but_worse_tomorrow_how_warm_summers_affect_breeding_performance_of_a_Scots_pine_pest
 https://www.barkbeetles.info/
 https://av.tib.eu/media/10467

הערות שוליים

קטגוריה:בעלי חיים שתוארו ב-1804
קטגוריה:טקסונים שתוארו בידי פייר אנדרה לטריי
קטגוריה:חרקים
קטגוריה:אקולוגיה
קטגוריה:יערות